32006R0935
L 172/3
JURNALUL OFÍCIAL AL UNIUNII EUROPENE
REGULAMENTUL (CE) NR. 935/2006 AL COMISIEI
din 23 iunie 2006
privind lansarea unei invitații de participare la licitație pentru restituirea la exportul de orz în anumite țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 13 alineatul (3) primul paragraf,
întrucât:
(1)
Ținând seama de situația actuală pe piețele cerealelor, ar trebui să se lanseze o invitație de participare la licitație pentru restituirea la exportul de orz în conformitate cu articolul 4 din Regulamentul (CE) nr. 1501/95 al Comisiei din 29 iunie 1995 de stabilire a unor norme de aplicare a Regulamentului (CEE) nr. 1766/92 al Consiliului în ceea ce privește acordarea restituirilor la export pentru cereale, precum și măsurile care trebuie luate în cazul dereglării piețelor în sectorul cerealelor (2).
(2)
Normele de aplicare a procedurii de licitație pentru fixarea restituirii la export au fost stabilite de Regulamentul (CE) nr. 1501/95. Printre angajamentele impuse de procedura de licitație se află obligația de a depune o cerere pentru unei licențe de export și de a constitui o garanție. Este necesar să se stabilească cuantumul acestei garanții.
(3)
Este necesar să se prevadă o durată specifică a valabilității pentru licențele eliberate în cadrul acestei invitații de participare la licitație. Această valabilitate trebuie să corespundă nevoilor pieței mondiale pentru anul de comercializare 2006/2007.
(4)
Pentru a asigura un tratament egal tuturor celor interesați, este necesar să se prevadă aceeași perioadă de valabilitate pentru toate licențele eliberate.
(5)
Buna desfășurare a unei proceduri de licitație în vederea exporturilor impune prevederea unei cantități minime, precum și a termenului și formei de transmitere a ofertelor depuse pe lângă serviciile competente.
(6)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
(1) Se întocmește o invitație de participare la licitație pentru restituirea la export în conformitate cu articolul 4 din Regulamentul (CE) nr. 1501/95.
(2) Invitația de participare la licitație se referă la orzul pentru exportul în Algeria, Arabia Saudită, Bahrein, Egipt, Emiratele Arabe Unite, Iordania, Iran, Irak, Israel, Kuweit, Liban, Libia, Maroc, Mauritania, Oman, Qatar, Siria, Tunisia și Yemen.
(3) Invitația de participare la licitație este deschisă până la 28 iunie 2007. Pe durata acesteia se procedează la invitații săptămânale de participare la licitație, iar cantitățile și datele de depunere a ofertelor se precizează în anunțul de participare la licitație.
Prin derogare de la articolul 4 alineatul (4) din Regulamentul (CE) nr. 1501/95, termenul de prezentare a ofertelor pentru prima invitație parțială la licitație expiră la 6 iulie 2006.
Articolul 2
O ofertă este valabilă numai în cazul în care se referă la o cantitate de cel puțin 1 000 de tone.
Articolul 3
Garanția indicată la articolul 5 alineatul (3) litera (a) din Regulamentul (CE) nr. 1501/95 este de 12 EUR pe tonă.
Articolul 4
(1) Prin derogare de la articolul 23 alineatul (1) din Regulamentul (CE) nr. 1291/2000 al Comisiei (3), licențele de export eliberate în conformitate cu articolul 8 alineatul (1) din Regulamentul (CE) nr. 1501/95 se consideră, pentru determinarea perioadei de valabilitate a acestora, ca fiind eliberate în ziua depunerii ofertei.
(2) Licențele de export eliberate în cadrul invitației de participare la licitație prevăzute de prezentul regulament sunt valabile de la data eliberării lor în sensul alineatului (1) până la sfârșitul celei de-a patra luni următoare.
Articolul 5
Statele membre transmit Comisiei pe cale electronică ofertele depuse, la cel târziu o oră și jumătate de la expirarea termenului pentru depunerea săptămânală a ofertelor, după cum prevede anunțul de participare la licitație, utilizând formularul din anexă.
În caz de absență a ofertelor, statele membre informează Comisia cu privire la aceasta în termenul indicat la primul paragraf.
Ora stabilită pentru depunerea ofertelor este ora Belgiei.
Articolul 6
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iunie 2006.